थारु समुदाय लक्षित नीति बनाउँदै स्थानीय तह
जिल्लाका स्थानीय तहहरूले थारु समुदाय लक्षित नीति बनाएका छन् । राप्ती गाउँपालिकाले बडघर ऐन निर्माण गरेको छ । थारु समुदायको गाउँघरमा हुने कामलाई सामूहिकरुपमा गर्ने र न्यायिक कार्य पनि गर्ने गर्छन् ।
तुलसीपुर (दाङ), माघ ११ गते । जिल्लाका स्थानीय तहहरूले थारु समुदाय लक्षित नीति बनाएका छन् । राप्ती गाउँपालिकाले बडघर ऐन निर्माण गरेको छ । थारु समुदायको गाउँघरमा हुने कामलाई सामूहिकरुपमा गर्ने र न्यायिक कार्य पनि गर्ने गर्छन् । यसलाई बडघर भनिन्छ । यो एकताको प्रतीक भएकाले यसलाई कानुनी रूप दिन लागिएको गाउँपालिका अध्यक्ष प्रकाश विष्टले बताउनुभयो । “एकता र सामूहिकतामा थारु समुदायको राम्रो अभ्यास छ”, उहाँले भन्नुभयो, “हामीले यसलाई प्रश्रय दिन ऐन बनाएरै कार्यान्वयनको चरणमा अघि बढेका छौँ ।” साथै थारु समुदायले ‘महतवा’ चुन्ने गरेको र त्यो पनि सामूहिकताको एउटा प्रतीक रहेको उहाँको भनाइ थियो । त्यस्तै घोराही उपमहानगरपालिकाले पनि थारु समुदाय लक्षित नीति बनाएको छ । सो नीति बनाएर थारु समुदायका विद्यार्थीलाई मातृ भाषामा शिक्षा दिने तयारी गरेको छ । पालिकाका उपप्रमुख हुमा डिसीका अनुसार घोराही उपमहानगरपालिका वडा नम्बर ३ स्थित रात्रि प्राविमा थारु भाषामा पढाइ सुरु गर्ने तयारी भइरहेको छ ।त्यस्तै सबै वडामा थारु समुदायका लागि भुह्यारथान पनि निर्माण गरिएको छ । त्यसैगरी मुक्त कम्लरी र कमैयाको आयआर्जनका लागि बजेट पनि विनियोजन गरिएको उहाँको भनाइ थियो । दङ्गीशरण गाउँपालिकाले पनि थारु समुदायको संस्कार र संस्कृति संरक्षणका लागि नीति बनाउने तयारी गरेको छ । पालिका अध्यक्ष शम्भु गिरीले पछिल्लो समय युवापुस्ताले थारु कला, संस्कार, संस्कृति भुल्न थालेकाले त्यसलाई जोगाउन नीति बनाएर अगाडि बढ्ने बताउनुभयो ।आफूहरू पालिकामा आएपछि थारुको पहिचान जोगाउन विभिन्न कार्यक्रमसमेत गरिएको उहाँको भनाइ थियो । दाङ थारु बाहुल्य भएको जिल्ला हो । जहाँ दङ्गीशरण राजाले राज गरेका थिए । तुलसीपुर उपमहानगरपालिका वडा नम्बर ११ सुकौरामा राज गरेको स्थानमा सङ्घीय सरकार तथा प्रदेश सरकारबाट करोड ५० लाख बजेट प्राप्त भएको छ । अहिले त्यहाँ भ्यूटावर र राजाको सालिक निर्माण गरिएको छ । रासस